**Beirniadaeth Cystadleuaeth 348**

**Rhyddiaith Bl 10 ac 11 – Blog ysgafn**

**Beirniad: Guto Llewelyn**

**1af - Buwch Goch Gota - Dweud hi fel mae**

Mae’r awdur yn llwyddo i drafod testun cymharol gyffredin mewn modd creadigol, tra’n llwyddo i gadw naws difyr a naturiol sy’n gweithio mor dda mewn blog. Cryfder mwya’r blog yma yw arddull hamddenol ond lliwgar yr awdur, sy’n defnyddio tafodiaith hyderus i wneud i’r darllenwr deimlo’n gyfarwydd iawn a’r awdur, heb eu nabod o gwbl.

Mae’r cynnwys yn gynnil a’n ddoniol, gyda strwythr clir a llif da. Mae hefyd ymdrech i ffurfio cysylltiad a’r darllenwyr, yn gofyn am eu ymateb nhw.

Dyma flog llawn personoliaeth, gan awdur sydd â dawn ysgrifennu amlwg.

**2il - Blodeuwedd - Fy nydd mawr yn mynd i’r daith eras**

Dyma flog sy’n ein cymryd ar daith i un o ddigwyddiadau cerddorol mwya’r flwyddyn. Mae cyffro a brwdfrydedd yr awdur yn amlwg ac mae’n llwyddo i gyfleu’r angerdd yma drwy ei defnydd o iaith naturiol, llawn disgrifiadau bach hyfryd.

Mae strwythr clir gyda diweddglo cryf. Mae’r awdur hefyd yn deall pwysigrwydd cyfathrebu a sbarduno trafodaeth gyda’r darllenwyr, drwy holi eu barn ar wahanol adegau. Mae hyn yn dangos dealltwriaeth o arddull a phwrpas blog da.

**3ydd - Y Bas Bendigedig - Cyflwyniad Gwyddbwyll i ddechreuwyr**

Roedd testun y blog yn amlwg yn agos iawn i galon yr awdur, ac mae’n ysgrifennu am wyddbwyll gydag angerdd pur.

Mae’r awdur yn cyfleu barn gryf ond yn defnyddio ffeithiau i’w gefnogi a’n rhoi dadl yr ochr arall hefyd pan fod angen. Mae arddull newyddiadurol i’r blog yma ac mae’r awdur yn arddangos ei wybodaeth eang am y pwnc gyda llwyth o ffeithiau diddorol.

Ar adegau mae’r steil newyddiadurol yn tawelu personoliaeth yr awdur, sy’n anffodus, gyda’r blog yn teimlo rhy ffurfiol o ganlyniad. Mae lle i fod ychydig mwy chwareus pan yn ysgrifennu blog.